3-jarige met kanker is steeds “borrelend en sterk”Skylar Meyer (Foto: Facebook) Skylar Meyer van Equestria in Pretoria is steeds borrelend en sterk alhoewel die dapper klein driejarige tans haar tweede ronde bestraling vir kanker kry. Skylar is in Junie verlede jaar met fase 2-neuroblastma-kanker van die niere gediagnoseer toe haar naeltjie tydens ŉ gesinsvakansie in ŉ vreemde kleur verander het. Haar ouers het haar hospitaal toe geneem en die diagnose is kort daarna gemaak. Skylar het sewe maande in die hospitaal deurgebring waar sy operasie en behandeling ondergaan het, waarna sy uiteindelik in Februarie vanjaar in remissie was. Ongelukkig het die kanker in Mei teruggekeer, en hierdie keer was dit reeds fase 3. “Skylar het reeds vier groot buikoperasies, ses operasies in totaal, en 10 chemoterapie-sessies in een jaar gehad. Haar moed en dapperheid is ŉ inspirasie vir soveel mense. Hoewel Skylar al deur so baie is, het sy altyd ŉ glimlag op haar gesig en die wonderlikste persoonlikheid,” het Chantel, Skylar se ma, aan Good Morning Angels. Skylar Meyer (Foto: Facebook) Chantel het Jacaranda FM se Good Morning Angels gekontak met die hoop om geld vir Skylar se mediese uitgawes en reisgeld in te samel. Nadat Skylar siek geword het, moes Chantel haar werk as ŉ gr. R-onderwyser bedank om by haar kind te wees. Die Meyer-gesin moet nou regkom met slegs Skylar se pa, Sias, se inkomste. Sias kan nie sy dogter in die hospitaal ondersteun nie omdat hy nou die gesin se enigste bron van inkomste is. “Die fondsinsameling sal ons familie op soveel verskillende manier help. Sedert haar diagnose het ons deur baie moeilike tye gegaan as gevolg van die spesiale behoeftes wat sy nou het.” Caring Daisies het op die Good Morning Angles met Martin Bester R50 000 aan die Meyer gesin geskenk. Hulle het gesê hulle weet dit is nog nie naastenby genoeg nie, maar dat hulle hoop dat nog mense hulle harte sal oopmaak vir Skylar. “Dit is massief, baie dankie. Ek glo nie julle verstaan wat dit beteken in ŉ persoon se lewe nie,” het Sias deur sy trane gesê. Besoek Skylar se Back-a-Buddy-profiel hier om ŉ donasie te maak.